Na temelju članka 86. Zakona o prostornom uređenju (Narodne novine broj 153/13, 65/17, 114/18, 39/19, 98/19 i 67/23), u daljnjem tekstu: Zakon, te temeljem članka 30. Statuta Općine Kloštar Podravski, Općinsko vijeće Općine Kloštar Podravski, na 31. sjednici, 9. prosinca 2024., donosi

**Odluku o izradi izmjene i dopune**

**Prostornog plana uređenja Općine Kloštar Podravski**

***Opće odredbe***

Članak 1.

Donosi se odluka o izradi izmjene i dopune Prostornog plana uređenja Općine Kloštar Podravski, u daljnjem tekstu: Odluka.

Donošenjem ove Odluke započinje postupak izrade i donošenja izmjene i dopune Prostornog plana uređenja Općine Kloštar Podravski (Službeni glasnik Koprivničko-križevačke županije broj 12/03, 5/04, 10/07, 10/10, 18/16, 1/17-pročišćeni tekst, 19/22 i 28/22-pročišćeni tekst.), u daljnjem tekstu: izmjena i dopuna Plana.

Nositelj izrade izmjene i dopune Plana je Općina Kloštar Podravski, Jedinstveni upravni odjel, u daljnjem tekstu: Nositelj izrade.

Odgovorna osoba Nositelja izrade je čelnik tijela iz stavka 3. ovoga članka.

***Pravna osnova za izradu izmjene i dopune Plana***

Članak 2.

Postupak izrade i donošenja izmjene i dopune Plana temelji se na odredbama članka 86. do članka 112. Zakona, a u skladu s odredbama Pravilnika o prostornim planovima (Narodne novine broj 152/23), u daljnjem tekstu: Pravilnik, i ostalim važećim propisima iz područja prostornog uređenja.

***Razlozi donošenja izmjene i dopune Plana, ciljevi i programska polazišta***

Članak 3.

Ovom Odlukom određuju se razlozi, ciljevi i programska polazišta u okviru kojih se određuju prostorno planska rješenja u postupku izrade izmjene i dopune Plana.

Razlozi za donošenje izmjene i dopune Plana:

1. Usklađenost sa zakonskim i podzakonskim okvirom
	1. Zakonska obveza izrade izmjene i dopune Plana i usklađenje sa Zakonom

Pravna osnova za izradu izmjena i dopuna Plana je Zakon o prostornom uređenju („Narodne novine“ broj 153/13, 65/17, 114/18, 39/19, 98/19 i 67/23), Uredba o određivanju građevina, drugih zahvata u prostoru i površina državnog i područnog (regionalnog) značaja (Narodne novine broj 37/14 i 154/14), Uredba o informacijskom sustavu prostornog uređenja (Narodne novine broj 115/15) i Pravilnik o prostornim planovima (Narodne novine broj 152/23).

* 1. Usklađenje s planom više razine

Sukladno odredbama članka 61. stavka 2. Zakona Plan mora biti usklađen s prostornim planom Koprivničko-križevačke županije (“"Službeni glasnik Koprivničko-križevačke županije" broj 8/01., 5/04.-ispravak, 9/04.-vjerodostojno tumačenje, 8/07., 13/12., 5/14.,3/21, 6/21 -pročišćeni tekst, 36/22 i 3/23 -pročišćeni tekst).

* 1. Usklađenje s planom šireg područja iste razine

Nije potrebno usklađivati se s planom šireg područja iste razine.

1. Određivanje novih prostorno planskih rješenja

Određivanje novih planskih rješenja određeno je sljedećom razlozima:

- određivanje planskih rješenja sa svojstvima i sadržajima pridruženih sukladno Pravilniku

- promjene odnosa izgrađenih i neizgrađenih dijelova građevinskih područja temeljem dostupnih podataka o izgrađenim građevinama u proteklom razdoblju (ISPU)

- preispitivanje mogućnosti i planiranje novih te proširenja, ukidanja i realokacije postojećih građevinskih područja naselja i građevinskih područja izvan naselja u skladu s inicijativama fizičkih i pravnih osoba gdje za to postoje zakonski i prostorni preduvjeti

- analiza, preispitivanje mogućnosti i promjena namjene površina unutar svih građevinskih područja prema iskazanim interesima pravnih i fizičkih osoba, ukoliko su za to ispunjeni zakonski i prostorni uvjeti

-potreba dopune/korekcije provedbenih odredbi u sljedećem:

 - izmjena provedbenih odredbi koje su se u dosadašnjoj primjeni pokazale nedorečene, nepotpune, ograničavajuće i neprovedive

 - dopuna istih odredbama kojima će se utvrditi uvjeti gradnje i uređenja za zahvate u prostoru koji do sada nisu bili regulirani u dovoljnoj mjeri.

Osnovni ciljevi i programska polazišta za izradu izmjene i dopune Plana:

Trenutno važeći Prostorni plan uređenja Općine izrađen je kao prostorni plan stare generacije, a u sadržajnom smislu predstavlja programsko polazište za izradu prostornog plana iz ove Odluke, kao prostornog plana nove generacije, što je i osnovni cilj provedbe postupka prema ovoj Odluci. Odnosno cilj je ugraditi izmjene plana temeljem ove Odluke, zahtjeva javnopravnih tijela i razmatranja inicijativa za izmjene plana pravnih i fizičkih osoba zaprimljenih temeljem čl. 85. Zakona prostornom uređenju.

***Obuhvat izmjene i dopune Plana***

Članak 4.

Obuhvat ovih Izmjena i dopuna Plana jednak je obuhvatu važećeg Plana, usklađenim s administrativnom granicom Općine Kloštar Podravski sukladno podacima Državne geodetske uprave. Obuhvat Plana određen je ovom Odlukom, a točna geometrija obuhvata Plana nalazi se u sustavu ePlanovi.

***Sažeta ocjena stanja u obuhvatu izmjene i dopune Plana***

Članak 5.

Za područje Općine Kloštar Podravski trenutno je na snazi Prostorni plan uređenja Općine Kloštar Podravski (Službeni glasnik Koprivničko-križevačke županije broj 12/03, 5/04, 10/07, 10/10, 18/16, 1/17-pročišćeni tekst, 19/22 i 28/22-pročišćeni tekst). Predmetni Prostorni plan se od svog stupanja na snagu, uz četiri izmjene i dopune, kontinuirano primjenjuje i osnova je osiguranja načela prostornog uređenja utvrđenih Zakonom, te će i nadalje važiti do stupanja na snagu prostornog plana izrađenog temeljem ove Odluke. Na području Općine sve više se razvija turizam i ovim Planom omogućiti će se njegov daljnji razvoj prvenstveno s aspekta razvoja aktiviranja smještajnih kapaciteta.

***Popis sektorskih strategija i drugih dokumenata u skladu s kojima se utvrđuju zahtjevi za izradu izmjene i dopune Plana***

Članak 6.

Prilikom izrade Izmjena i dopuna Plana neće se pribavljati nove sektorske strategije i druge stručne podloge, već će se koristiti važeća prostornoplanska dokumentacija svih razina, te podaci, planske smjernice i propisani dokumenti koje će dostaviti nadležna javnopravna tijela iz svog djelokruga u postupku izrade Izmjena i dopuna Plana.

***Način pribavljanja stručnih rješenja za izradu izmjene i dopune Plana***

Članak 7.

Stručno rješenje Izmjena i dopuna Plana izrađuje stručni izrađivač na temelju zahtjeva koja će javnopravna tijela, u skladu s odredbama članka 90. Zakona o prostornom uređenju, dostaviti nositelju izrade Izmjena i dopuna Plana u roku od 30 dana od dana zaprimanja Odluke o izradi Izmjena i dopuna Plana.

***Popis javnopravnih tijela određenih posebnim propisima, koja daju zahtjeve za izradu izmjene i dopune Plana iz područja svog djelokruga, te drugih sudionika i korisnika prostora koji trebaju sudjelovati u izradi izmjene i dopune Plana***

Članak 8.

Poziv na dostavu zahtjeva za izradu izmjene i dopune Plana uputit će se sljedećim javnopravnim tijelima:

* 1. Koprivničko-križevačka županija, Upravni odjel za prostorno uređenje, gradnju, zaštitu okoliša i zaštitu prirode, HR-48000 Koprivnica, Ulica Antuna Nemčića 5.
	2. Koprivničko-križevačka županija, HR-48000 Koprivnica, Ulica Antuna Nemčića 5.
	3. Županijska uprava za ceste Koprivničko-križevačke županije, HR-48260 Križevci, Ulica Drage Grdenića 7.
	4. HŽ INFRASTRUKTURA d.o.o., Sektor za razvoj, pripremu i provedbu investicija i EU fondova, HR-10000 Zagreb, Mihanovićeva ulica 12.
	5. Javna ustanova za upravljanje zaštićenim dijelovima prirode na području Koprivničko-križevačke županije, HR-48000 Koprivnica, Florijanski trg 4/II.
	6. Hrvatske vode, VGO za Muru i gornju Dravu, HR-42000 Varaždin, Međimurska 26b.
	7. HRVATSKI TELEKOM d.d., Odjel za energetiku i mrežnu infrastrukturu, HR-10000 Zagreb, Slavonska avenija 6/VII.
	8. HRVATSKI TELEKOM d.d., HR-10000 Zagreb, Radnička cesta 21.
	9. OT-OPTIMA TELEKOM d.d., HR-10000 Zagreb, Bani 75a.
	10. A1 HRVATSKA d.o.o., HR-10000 Zagreb, Vrtni put 1.
	11. TELE2 d.o.o., HR-10000 Zagreb, Josipa Marohnića 1.
	12. METRONET TELEKOMUNIKACIJE d.d., HR-10000 Zagreb, Ulica Grada Vukovara 269/d.
	13. Hrvatska regulatorna agencija za mrežne djelatnosti, HR-10110 Zagreb, Ulica Roberta Frangeša Mihanovića 9.
	14. Hrvatske šume d.o.o., Uprava šuma Podružnica Koprivnica, HR-48000 Koprivnica, Ivana Meštrovića 28.
	15. KOMUNALIJE - PLIN d.o.o., HR-48350 Đurđevac, Radnička cesta 61.
	16. PLINACRO d.o.o., HR-10000 Zagreb, Savska cesta 88a.
	17. INA-INDUSTRIJA NAFTE d.d., Istraživanja i proizvodnje nafte i plina, HR-10020 Zagreb, Lovinčićeva 4.
	18. Ministarstvo poljoprivrede, šumarstva i ribarstva, Uprava šumarstva, lovstva i drvne industrije, HR-10000 Zagreb, Planinska ulica 2a.
	19. Ministarstvo poljoprivrede, šumarstva i ribarstva, Uprava za poljoprivredno zemljište, biljnu proizvodnju i tržište, HR-10000 Zagreb, Ulica grada Vukovara 78.
	20. Ministarstvo prostornoga uređenja, graditeljstva i državne imovine, Uprava za upravljanje i raspolaganje nekretninama, HR-10000 Zagreb, Ulica Republike Austrije 20.
	21. Ministarstvo gospodarstva, Uprava za energetiku, HR-10000 Zagreb, Radnička cesta 80.
	22. KOMUNALIJE d.o.o. Đurđevac, HR-48350 Đurđevac, Radnička cesta 61.
	23. Općina Podravske Sesvete, HR-48363 Podravske Sesvete, Ulica Ivana Mažuranića 1.
	24. Grad Đurđevac, HR-48350 Đurđevac, Ulica Stjepana Radića 1.
	25. Hrvatski operator prijenosnog sustava d.d., Sektor za razvoj, priključenja, izgradnju i upravljanje imovinom, HR-10000 Zagreb, Kupska 4.
	26. HEP-Operator distribucijskog sustava d.o.o., Elektra Koprivnica, HR-48000 Koprivnica, Hrvatske državnosti 32.
	27. Hrvatske ceste d.o.o., HR-10000 Zagreb, Vončinina 3.
	28. Općina Kalinovac, HR-48361 Kalinovac, Dravska ulica 3.
	29. Ministarstvo kulture i medija, Uprava za zaštitu kulturne baštine, Konzervatorski odjel u Bjelovaru, HR-43000 Bjelovar, Trg Eugena Kvaternika 6.
	30. Općina Velika Pisanica, HR-43270 Velika Pisanica, Trg hrvatskih branitelja 3.
	31. Općina Pitomača, HR-33405 Pitomača, Ljudevita Gaja 26/1.

Poziv na dostavu zahtjeva za izradu izmjene i dopune Plana uputit će se i drugim sudionicima i korisnicima prostora koji sudjeluju u izradi izmjene i dopune Plana:

1. Zavod za prostorno uređenje Koprivničko-križevačke županije, HR-48000 Koprivnica, Florijanski trg 4.
2. Agencija za ugljikovodike, HR-10000 Zagreb, Miramarska cesta 24.
3. Hrvatske vode Bistra, HR-48350 Đurđevac, Antuna Radića 8.

Rok za dostavu zahtjeva je 30 dana od zaprimanja poziva za dostavu zahtjeva.

Ako javnopravno tijelo ne dostavi zahtjeve u roku iz prethodne alineje, smatra se da zahtjeva nema.

Dostava poziva Nositelja izrade prema javnopravnim tijelima, pravnim osobama i drugim sudionicima predviđena je elektroničkom poštom, te alternativno poštom uz dostavnicu ili osobnom dostavom.

Dostava zahtjeva i drugih podataka pozvanim sudionicima prema Nositelju izrade preferira se elektroničkom poštom, a u slučaju da to nije moguće poštom uz dostavnicu ili ukoliko je prihvatljivo osobnom dostavom.

***Dinamika s fazama izrade izmjene i dopune Plana***

Članak 9.

Za izradu Plana određuju se dinamika i faze izrade Plana kako slijedi:

- dostava zahtjeva za izradu Izmjena i dopuna Plana od strane tijela i osoba određenih posebnim propisima - u roku od 30 dana,

- izrada Nacrta prijedloga Plana - u roku od najviše 180 dana po isteku roka za dostavu zahtjeva,

- izrada Prijedloga Plana za potrebe javne rasprave - u roku od najviše 60 dana,

- javni uvid u Prijedlog Plana - u trajanju definiranom Zakonom,

- izrada Izvješća o javnoj raspravi - u roku definiranom Zakonom,

- izrada Nacrta konačnog prijedloga Plana - u roku od najviše 30 dana od prihvaćanja izvješća o javnoj raspravi,

- ishođenje mišljenja - u roku definiranim Zakonom,

- izrada Konačnog prijedloga Plana - u roku od najviše 30 dana od isteka roka za dobivanje mišljenja tijela i osoba određenih posebnim propisima.

Kao rok završetka izrade prostornog plana okvirno se utvrđuje 31.12.2025.

Rok se može produžiti ukoliko dođe do ponavljanja izrade nacrta prijedloga plana, ponavljanja javne rasprave, kao i uslijed drugih nepredviđenih okolnosti.

***Izvori financiranja izrade izmjene i dopune Plana***

Članak 10.

Izmjene i dopune prostornog plana financirati će se putem Mehanizma za oporavak i otpornost (Poziv za dodjelu bespovratnih sredstava za izradu prostornih planova nove generacije putem elektroničkog sustava "ePlanovi") i proračuna Općine.

***Druga pitanja značajna za izradu izmjene i dopune Plana***

Članak 11.

Sukladno članku 101. Zakona, javnopravna tijela koja su trebala dati zahtjeve za izradu Prostornog plana, sudjeluju u javnoj raspravi davanjem mišljenja o prihvaćanju tih zahtjeva, odnosno mišljenja o primjeni posebnog propisa i/ili dokumenta koji je od utjecaja na Prostorni plan, pri čemu se ne mogu postavljati novi ili drukčiji uvjeti od onih koji su dani u zahtjevima za izradu nacrta Prostornog plana.

Mišljenje prema kojemu određeni dio prijedloga Prostornog plana nije u skladu sa zahtjevima javnopravnog tijela mora biti obrazloženo. U suprotnom nositelj izrade nije dužan takvo mišljenje razmatrati.

***Prijelazne i završne odredbe***

Članak 12.

Ova Odluka objaviti će se u Službenom glasniku Koprivničko-križevačke županije. Odluka stupa na snagu osmoga dana od dana objave u Službenom glasniku Koprivničko-križevačke županije.

Tijekom izrade i donošenja izmjena i dopuna Prostornog plana dozvoljava se izdavanje akata kojima se odobravaju zahvati u prostoru na temelju postojeće prostorno planske dokumentacije.

Sukladno članku 88. i 90. Zakona, nositelj izrade po objavi Odluke obavještava javnost o izradi izmjena i dopuna Prostornog plana na mrežnoj stranici Općine Kloštar Podravski i kroz informacijski sustav prostornog uređenja, te dostavlja Odluku zajedno s pozivom na dostavu zahtjeva nadležnim javnopravnim tijelima iz članka 8. ove Odluke.

**OPĆINSKO VIJEĆE OPĆINE KLOŠTAR PODRAVSKI**

**KLASA: 350-02/24-01/03**

**URBROJ:2137-16-01/01-24-01**

**Kloštar Podravski, 9. prosinca 2024.**

**PREDSJEDNICA:**

**Marija Šimunko**